REPUBLIKA SRBIJA

NARODNA SKUPŠTINA

Odbor za evropske integracije

20 Broj: 06-2/97-24

16. septembar 2024. godine

B e o g r a d

**ZAPISNIK**

**ŠESTE SEDNICE ODBORA ZA EVROPSKE INTEGRACIJE**

**NARODNE SKUPŠTINE REPUBLIKE SRBIJE**

**PONEDELjAK, 9. SEPTEMBAR 2024. GODINE**

 Sednica je počela u 10.02 časova.

 Sednicom je predsedavala Elvira Kovač, predsednik Odbora.

 Pored predsednika, sednici su prisustvovali članovi Odbora: Milan Radin, Goran Milić, Dubravka Filipovski, dr Aleksandra Tomić, Sanja Džajić, dr Ana Jakovljević, Robert Kozma, Ksenija Marković i Dragan Jonić.

 Sednici su prisustvovale i Vesna Savović-Petković i dr Tijana Perić Diligenski, zamenici članova.

 Sednici nisu prisustvovali članovi Odbora Branislav Josifović, Zdravko Ponoš, Stanislava Janošević, Ana Miljanić, Dunja Simonović Bratić, Života Starčević i Marinika Tepić.

 Sednici nisu prisustvovali zamenici članova Odbora Željko Rebrača, dr Ivan Rajičić, Ivana Stamatović, Ljubica Vraneš, mr Agoš Ujhelji, Đorđe Stanković, Radomir Lazović, Nebojša Novaković i Milica Marušić Jablanović, Nikola Lazić, Miroslav Petrašinović, Dijana Radović, Zagorka Aleksić i Pavle Grbović.

Sednici je prisustvovala ministar za evropske integracije prof. dr Tanja Miščević i Miroslav Gačević, v.d. pomoćnika ministra.

**D n e v n i r e d**

1. Informisanje Odbora o Zaključku o prihvatanju Izveštaja o sprovođenju Nacionalnog programa za usvajanje pravnih tekovina Evropske unije (NPAA), za prvo tromesečje 2024. godine, koji je Vlada donela na sednici održanoj 13. juna 2024. godine (03 Broj 337-1483/24 od 14. juna 2024. godine);
2. Određivanje delegacije Odbora koja će učestvovati na 72. Plenarnom sastanku Konferencije odbora za evropske poslove parlamenata država članica Evropske unije (KOSAK), koji se u okviru Parlamentarne dimenzije mađarskog predsedavanja Savetu EU, održava od 27. do 29. oktobra 2024. godine, u Budimpešti, Mađarska;
3. Razno.

Predsednik Odbora E. Kovač se zahvalila ministarki i njenim saradnicima, te ukazala na važnost ostvarene međusobne koordinacije dve institucije u ostvarenju strateških ciljeva.

Informisala je prisutne da je stiglo pozivno pismo predsednika Odbora za evropske poslove nemačkog Bundestaga dr Antona Hofreitera za učešće na Zajedničkom sastanku odbora nadležnih za evropske poslove parlamenata Zapadnog Balkana i Odbora za evropske poslove nemačkog Bundestaga koji će se, u okviru Parlamentarne dimenzije Berlinskog procesa, održati u Berlinu 8. i 9. oktobra 2024. godine.

Predsednica je predložila da se, saglasno članovima 92, 93. i 117. Poslovnika Narodne skupštine, izmeni predloženi Dnevni red tako što će se dodati nova tačka: „Određivanje delegacije Odbora koja će učestovati na Zajedničkom sastanku odbora nadležnih za evropske poslove parlamenata Zapadnog Balkana i Odbora za evropske poslove nemačkog Bundestaga koji se, u okviru Parlamentarne dimenzije Berlinskog procesa, održava u Berlinu 8. i 9. oktobra 2024. godine“.

 Odbor je jednoglasno usvojio Predlog o dopuni Dnevnog reda, tako da je nova tačka Dnevnog reda postala tačka 3, a tačka Razno je postala tačka 4. Dnevnog reda.

Nakon navedenog, Odbor je jednoglasno utvrdio Dnevni red.

**Prva tačka Dnevnog reda -** Informisanje Odbora o Zaključku o prihvatanju Izveštaja o sprovođenju Nacionalnog programa za usvajanje pravnih tekovina Evropske unije (NPAA), za prvo tromesečje 2024. godine, koji je Vlada donela na sednici održanoj 13. juna 2024. godine.

 Ministarka T. Miščević je istakla da ostvareni procenat od 29% ispunjenosti svakako nije zadovoljavajući, te da je jedan od koraka za povećanje tog procenta, najpre, bilo stvaranje platforme u koju su uneti svi podaci tokom avgusta meseca, dok je drugi korak održavanje sastanka sa Republičkim sekretarijatom za javne politike koji izrađuje Akcioni plan rada Vlade i usklađivanje ova dva dokumenta. Istakla je da je veliki napredak ostvaren u poglavljima za koje je nadležno Ministarstvo finansija, a što je uočljivo iz ocenjivanja kroz Godišnji izveštaj. Dodala je da postoji namera da se napravi detaljan plan i analiza u čemu je ponuđena pomoć od strane država članica i TAEKS-a. Osvrnula se i na Berlinski proces i dodala da je poznato da je 16. oktobra 2024. godine desetogodišnjica Berlinskog samita, kao i da je Nemačka veoma angažovana da se naprave jasni rezultati Samita, a da je ključno pitanje funkcionisanje Centralnoevropskog sporazuma o slobodnoj trgovini (CEFTA), što nije najjednostavnije pitanje zbog blokade u odlučivanju uzrokovane postupanjem Prištine.

Istakla je nužnost da se pronađe rešenje koje će omogućiti napredak, jer u suprotnom neće biti napretka ni u Berlinskom procesu, niti će biti napretka u stvarima koje bi ubrzale integraciju kroz jedinstveno tržište i Plan rasta ako nema napretka u regionalnom povezivanju. Osvrnula se i na izveštavanje o mehanizmu vladavine prava, u šta je, po prvi put, uključeno 4 države kandidata iz regiona Zapadnog Balkana, kao i da dokument koji prati izveštavanje još uvek nije objavljen. Podsetila je da, od početka pregovora, na pola godine Evropska komisija objavljuje dokument bez imena (*non paper*) kao vid izveštaja o vladavini prava, kao i da je taj dokument sada kraći zato što je većina stvari objavljena u Izveštaju o mehanizmu vladavine prava. Dodala je da se taj dokument koncentriše na pitanja koja nisu pokrivena u Izveštaju i na Poglavlje 24 (*pravda, sloboda i bezbednost*). Kako je objasnila, za sada se još uvek ne zna kada će *non paper* biti objavljen, kao što se to ne zna ni za godišnji izveštaj, niti da li će ga objaviti stara ili nova komisija. Kada je reč o Reformskoj agendi, navela je da još uvek taj proces nije okončan, odnosno, da je u Briselu zaustavljen za sve sa Zapadnog Balkana. Konkretno što se Srbije tiče, predmet razmatranja je, kako je navela, još uvek pitanje pravosuđa, odnosno, velikog broja nerešenih predmeta pred Upravnim sudom. Dodala je da se aktivno radi na dokazivanju da su ispunjena sva merila za otvaranje Klastera 3, a da sada to utvrđuje Evropska komisija, koja smatra da ne postoji razlog da države članice ne otvore Klaster 3 za Srbiju u narednom periodu. Istakla je da se radi na nastavku i pripremi svih ostalih klastera za otvaranje, naročito na Klasteru 2 i dodala da se nada da će do kraja godine biti predstavljene pregovaračke pozicije za neka od poglavlja iz klastera. Takođe se radi, kako je navela, i na proceni ispunjenosti prelaznih merila poglavlja 23 i 24 i dogovoreno je sa Nacionalnim konventom da će do kraja septembra ili početkom oktobra biti održana sednica gde će zajedno razgovarati o samoproceni i krenuti korak dalje.

Dr T. Perić Diligenski je, u pogledu Izveštaja o sprovođenju Nacionalnog programa za usvajanje pravnih tekovina Evropske unije, istakla neprihvatljivost činjenice o 29% ispunjenosti, u odnosu na planirane normativne aktivnosti. Ukazala je da, ipak, postoje primeri institucija koje dobro rade normativni posao, kao što je Ministarstvo finansija, dok se to ne može reći i za Narodnu banku Srbije. Istakla je da je od 28 zakona, odnosno normativnih akata koje je Vlada predložila, usvojeno samo osam, a od toga je sedam predložilo Ministarstvo finansija. Iznela je da Izveštaju manjka metodološka priroda, konkretno u Klasteru 2 koji se odnosi na slobodu kretanja kapitala, gde je nosilac aktivnosti Narodna banka Srbije, a nema ni navedene aktivnosti, niti roka. Kada je reč o Klasteru 3, konkretno o delu koji se odnosi na energetiku, istakla je da je glavna normativna aktivnost zapošljavanje osam državnih službenika u Sektoru za elektroenergetiku Ministarstva rudarstva i energetike sa postavljanjem pitanja da li je to uopšte normativna aktivnost. Kada je reč o borbi protiv korupcije, navela je da su, od celokupne normativne aktivnosti, zastupljene samo obuke i da one jesu odlične za tužioce i sudije, ali da koštaju mnogo, ne samo iz budžeta Republike Srbije, već i Međunarodne institucije finansiraju te obuke. Dodala je da, kada se toliko novca uloži, očekuju se i određeni rezultati iz te oblasti. Istakla je da su rezultati koji se ostvaruju u domenu pravosuđa merljivi i da se određuju brojem osuda za korupciju i brojem procesuiranih slučajeva.

R. Kozma je istakao da se, u odnosu na procenat ispunjenosti normativnih aktivnosti iz Izveštaja, može reći da je Srbija zaglavljena u procesu evropskih integracija. Dodao je da se to ne može obrazložiti navodom da ni sama Evropska unija u ovom trenutku nije sigurna u svoju spremnost da primi novu članicu, već da se radi o tome da Srbija svoje kapacitete ne razvija na pravi način. Kada je reč o pripremi za Berlinski proces, naveo je da postoji aspekt Berlinskog procesa koji se ne odnosi samo na ekonomiju i ekonomsko povezivanje, već da je reč o regionalnom pomirenju. Postavio je pitanje kakav je pristup Srbije po pitanju regionalnog pomirenja, uzimajući u obzir slučaj direktorke Inicijative mladih za ljudska prava u Srbiji, a koja se bavi zaštitom mladih i koja promoviše ideju vladavine prava, ljudskih i manjinskih prava, s obzirom da je istu, u nekoliko navrata i bez razloga, granična policija Srbije zadržavala i po nekoliko sati prilikom svakog prelaska granice. Postavio je pitanje da li će narodni poslanici imati mogućnost da daju ponovo svoje komentare i predloge za izmenu Reformske agende, ako će do 19. septembra dokument biti finaliziran.

Dr K. Marković se zahvalila ministarki Miščević i članovima Odbora na redovnim zasedanjima, ističući to kao primer dobre prakse. Što se tiče stagnacije procesa evropskih integracija, ona kao razlog navodi obostrani nedostatak političke volje, iako je evrointegracija Zapadnog Balkana zvanično jedan od geostrateških interesa EU. Kao neke od glavnih razloga usporenog procesa evrointegracija Srbije, navela je odsustvo borbe protiv korupcije, Zakon o javnim nabavkama, privatna i javna partnerstva, koncesije, te istakla potrebu da se te oblasti, što pre, regulišu jer predstavljaju izvor korupcije.

Dr A. Jakovljević se pridružila pohvalama zbog redovnog zasedanja Odbora. Nadalje je istakla problem nezadovoljstva državnih slubenika, od kojih čak 56 % želi da napusti službu, uprkos tome što se u Izveštaju navodi da je uložen veliki napor za usavršavanje službenika iz javnog sektora, kroz raznorazne obuke, seminare i vebinare. Zanimalo je da li je ikada urađena bilo kakva analiza koja bi se bavila razlogom nezadovoljstva zaposlenih u državnoj upravi, uprkos velikom broju sprovedenih mera koje uključuju usavršavanje i napredovanje. Istakla je i problem koji se javlja u procesu javnih nabavki, tačnije nezadovoljstvo malim brojem ponuđača koji se jave na skoro svaki raspisani tender. Istakla je interesovanje i za pitanje koje se tiče obrazovnih ustanova, odnosno rešavanje problema zataškavanja vršnjačkog nasilja u školama. Ukazala je na problem zbunjenosti i brige građana zbog novog sistema kontrole putnika prilikom ulaska u države EU, s obzirom da taj sistem doživljavaju kao uvođenje viza.

Ministarka T. Miščević je, u odgovoru na postavljena pitanja i iznete komentare, istakla da, bez aktivnog civilnog društva, nema procesa evrointegracija, naglašavajući da je međusobna saradnja u tom procesu od presudnog značaja, navodeći primer dobre saradnje sa radnom grupom iz poglavlja 35, bez koje ne bi bilo moguće na adekvatan i jasan način objasniti građanima značaj vizne liberalizacije za pasoše koje izdaje Koordinaciona uprava za Kosovo i Metohiju. Izrazila je nadu da će biti pronađeno dobro rešenje za sve, te kako to pitanje ne bi postalo predmet bilo kakve političke rasprave. Naglasila je da ozbiljno veruje da je Srbiji mesto u EU, da postoji volja i prostor za njeno ubrzano priključivanje, uz ostvarenje svih tehničkih i političkih uslova. Istakla je da joj nije poznato ko je radio analize broja zaposlenih koji žele da napuste državnu upravu. Naglasila je da je od izuzetnog značaja politika zadržavanja kadrova koji imaju normativne sposobnosti, poznaju propise EU, kao i jezike, te istakla i važnost obuke zaposlenih. Kada je reč o uslovima za ispunjenje poglavlja 23 i 24, objasnila je da za Srbiju ta merila još uvek nisu merljiva, iako Venecijanska komisija ulaže veliki napor pomažući Srbiji u nalaženju rešenja. Istakla je da je sama kultura nezavisnog pravosuđa jako teško merljiva stvar, i zato je pomoć država članica od presudnog značaja u nalaženju načina na koji će biti moguće to pravilno izmeriti. Kada je reč o Berlinskom procesu i regionalnim inicijativama, ključna stvar je, kako je navela, pomirenje kroz ekonomsku saradnju i razvoj u regionu. Dodala je da je najvažnije pitanje uključivanje na digitalne sisteme kontrole boravka u Šengenskom prostoru, kao i da Srbija spada u treću grupu država za koju nije potrebna viza na prostoru Šengenske zone, a da je komunikacija povodom rešavanja ovog pitanja u rukama delegacije EU u Srbiji, koja je na sebe preuzela odgovornost implementacije baze podataka.

**Druga tačka Dnevnog reda:**Određivanje delegacije Odbora koja će učestvovati na 72. Plenarnom sastanku Konferencije odbora za evropske poslove parlamenata država članica Evropske unije (KOSAK), koji se u okviru Parlamentarne dimenzije mađarskog predsedavanja Savetu EU, održava od 27. do 29. oktobra 2024. godine, u Budimpešti, Mađarska.

Predsedavajuća je istakla da je sekretarijat Odbora dostavio pozivna pisma i nacrt Dnevnog reda i da je potrebno da se imenuju tri člana delegacije, uz uobičajenu praksu da delegacija bude politički izbalansirana. Obavestila je prisutne članove Odbora da je zainteresovana da učestvuje u svojstvu predsednika Odbora za evropske integracije, te je, nakon obavljenih konsultacija, predložila da u delegaciji, pored nje kao predsednika, budu i Milan Radin, zamenik predsednika Odbora i dr Ana Jakovljević, član Odbora.

Odbor je jednoglasno odlučio da u sastavu delegacije Odbora za plenarni sastanak KOSAK budu Elvira Kovač, Milan Radin i dr Ana Jakovljević.

**Treća tačka Dnevnog reda:** Određivanje delegacije Odbora koja će učestvovati na Zajedničkom sastanku odbora nadležnih za evropske poslove parlamenata Zapadnog Balkana i Odbora za evropske poslove nemačkog Bundestaga, koji se u okviru Parlamentarne dimenzije Berlinskog procesa, održava u Berlinu, 8. i 9. oktobra 2024. godine.

E. Kovač je upoznala prisutne da je stiglo pozivno pismo predsednika Odbora za evropske poslove nemačkog Bundestaga Antona Hofreiter-a (*Anton Hofreiter*) za učešće na Zajedničkom sastanku odbora nadležnih za evropske poslove parlamenata Zapadnog Balkana i Odbora za evropske poslove nemačkog Bundestaga, koji se u okviru Parlamentarne dimenzije Berlinskog procesa, održava u Berlinu, 8. i 9. oktobra 2024. godine. Molba je da u sastavu delegacije budu 4 poslanika. Obavestila je članove Odbora da je zainteresovana da bude deo delegacije za sastanak, u svojstvu predsednika Odbora za evropske integracije.

Predložila je da u delegaciji za sastanak budu Elvira Kovač, predsednik Odbora, Milan Radin, zamenik predsednika Odbora, Ksenija Marković i Robert Kozma, članovi Odbora.

Odbor je jednoglasno odlučio da u sastavu delegacije budu Elvira Kovač, Milan Radin, Ksenija Marković i Robert Kozma.

**Četvrta tačka** **Dnevnog reda: Razno**.

Predsedavajuća je informisala članove Odbora o organizaciji predstojećeg 20. jubilarnog KOSAP sastanka u Beogradu, kojem će domaćin biti Odbor za evropske integracije Narodne skupštine Republike Srbije. Planirano je da sastanak bude početkom novembra, odnosno od 3. do 5. novembra 2024. godine. Istakla je da je u planu da se do kraja septembra održi sednica Odbora za evropske integracije, na kojoj bi bila doneta odluka o održavanju KOSAP sastanka, i gde bi se odredila naša delegacija. Podsetila je da je uobičajena praksa da delegaciju čine tri člana Odbora, s tim da je, prema Poslovniku KOSAP-a, maksimalan broj 6 članova delegacije. S obzirom da je Srbija domaćin KOSAP-a, predložila je da se odredi delegacija od 6 članova Odbora. Ukazala je na neophodnost da se definiše dnevni red i program KOSAP sastanka, i da se upute pozivna pisma, kao i da se odluči ko će biti pozvan na sastanak, osim stalnih članica KOSAP-a. Kako je navela, pre sednice Odbora, biće održan konsultativni sastanak radi dogovora o neophodnim detaljima organizacije KOSAP sastanka.

Sednica je završena u 11.40 časova.

SEKRETAR ODBORA PREDSEDNIK ODBORA

 Marija Vučićević Kovács Elvira

 (Elvira Kovač)